
Savanyított tej- és tejszínkészítmények laktóztartalmának vizsgálata

Bevezetés: A laktózintolerancia a leggyakoribb szénhidrát felszívódási zavar. Hazánkban a felnőttek harmadánál jelentkezik tünet a tej fogyasztása esetén. Az egyéni tűrőképességnek megfelelő laktózszegény étrenddel és/vagy a laktáz enzim orális pótlásával a betegek nagy része tünetmentes. A szakirodalom szerint a mikrobiális fermentációnak köszönhetően az élőflórás joghurtok és kefirek laktóztartalma alacsony, az egyéni tűrőképességnek megfelelő mennyiségben fogyaszthatóak. Azonban sem a termékek címkéjén, sem a tudományos közösség által elfogadott tápanyagtáblázatban nem található mennyiségi információ a savanyított tejtermékek laktóztartalmára vonatkozóan, amely nehezíti a tünetmentesen elfogyasztható mennyiség becslését. Kutatómunkánk célja a Magyarországon kiskereskedelmi forgalomban kapható savanyított, élőflórás natúr tej- és tejszínkészítmények átlagos laktóztartalmának becslése.

Módszerek: Kiskereskedelmi egységekből összesen 38 mintát gyűjtöttünk össze: 20 joghurtot, 11 kefirt és 7 tejfölt. A fogyaszthatósági határidőig 4-32 nap volt hátra. A laktóztartalom meghatározását validált, enzimes-fotometriás módszerrel (Megazyme Lactose Assay Kit, K-LOLAC) végeztük. Minden minta esetében 3 párhuzamos mérés történt. A minták átlagértékeinek összehasonlítására egytényezős varianciaanalízist és Tukey-féle tesztet, a változók közötti összefüggés vizsgálatára Spearman-féle rangkorrelációt alkalmaztunk.

Eredmények: A tejhez viszonyítva a joghurtoknál 16-51 %-kal, a tejfölöknél 28-44 %-kal, a kefireknél 20-31 %-kal alacsonyabb laktóztartalmat mértünk. A vizsgált minták alapján 100 g-ban az átlagos laktóztartalom joghurtok esetében 2,8 ± 0,4 g, tejfölöknél 2,9 ± 0,2 g és kefireknél 3,5 ± 0,2 g. A kefirek átlagos laktóztartalma szignifikánsan magasabb (p<0,05). A címkén lévő cukortartalom és a mért laktóztartalom között gyenge pozitív összefüggés (rho= 0,378; p= 0,019) látható.

Megbeszélés: A nem lektorált, internetes portálokon fellelhető ajánlásokat/állításokat fogadjuk erős kritikával. Az ott található feltételezések (hipotézisek) közül hármat vizsgáltunk. Eredményeink ezek egyikét sem igazolták. A joghurtokhoz képest a kefirek laktóztartalma nem alacsonyabb, a tejfölöké nem magasabb. A címkén feltüntetett cukortartalom néhány esettől eltekintve nem egyezik meg a termék laktóztartalmával, így nem alkalmas a laktózfogyasztás pontos becslésére.



